Bengt Eriksen: - Har ikke sett maken av en 15-åring i norsk fotball

Petter Veland om Ødegaards lekre forarbeid: - Minner om en ung Messi

Før Strømsgodsets 3-1-scoring driblet Martin Ødegaard (15) av et par mann før han serverte lagkamerat Thomas Sørum (31). Petter Veland og Bengt Eriksen har ikke sett maken av en 15-åring i norsk fotball.

Oppdatert 15. januar 2015

Artikkelen er over seks år gammel

– Akkurat det han (Ødegaard) gjør i forkant av målet, har jeg sett Messi gjøre mange ganger som 17-18-19-åring, sier Veland til VG.

Han var kommentator for C More under kampen, der Tom Nordlie fikk sin debut som trener for Sandnes Ulf. Den ble fullstendig spolert av 15 år gamle Martin Ødegaard.

VG LIVE:Les fyldig referat fra kampen

Situasjonen Veland lot seg imponere av var da Ødegaard forserte fra midtbanen med flere Sandnes Ulf-spillere rundt seg etter 84 minutter. Rett før han kom til sekstenmeteren slapp han ballen perfekt til Thomas Sørum som økte Godsets ledelse til 3-1. Ødegaard scoret førstemålet, regisserte 2-1-scoringen og skaffet straffe i kampen.

– Ingen i nærheten i Norge

– Det er ikke snakk om at han blir like god eller er like god som det Messi er eller var, men bevegeligheten hans minner veldig om Messi fra da han var ung. Men egentlig er det ikke Messi han skal sammenlignes med. Det er de på hans egen alder i Norge, og der er ingen i nærheten, presiserer Veland.

Bengt Eriksen sto på sidelinjen som ekspert for C More under kampen. Han var svært imponert over det Ødegaard viste på Sandnes stadion.

– Jeg har ikke sett maken av en 15-åring i norsk fotball. Jeg kan ikke huske det. Jeg så ikke Kniksen, Tom Lund eller Odd iversen som femte åringer, men jeg har ikke sett maken, sier Bengt Eriksen til VG kort tid etter kampslutt.

STORIMPONERT: Petter Veland (innfelt til venstre) og Bengt Eriksen drar frem de store ordene om Martin Ødegaard (15) etter han herjet mot Sandnes Ulf. Foto:,NTB scanpix / Canal+ / VG

Ikke sett lignende dominans

– Han har et gudommelig blikk. En ting er teknikken hans, men det er jo de taktiske ferdighetene, oppfattelsen og valgene hans som er så fremtredende, fortsetter Eriksen.

15-åringen har scoret tre mål og levert tre målgivende på fire kamper fra start. Han har totalt spilt 526 minutter med Tippeliga-fotball i år.

– Jeg har ikke sett en kamp i årets Tippeliga der en spiller har dominert like mye som Ødegaard gjorde i dag. Kampen er ganske ordinær, men hadde det ikke vært for Ødegaard, yngstemannen på banen, så hadde ikke Godset tatt tre poeng, sier Eriksen.

Ville satt aksjene sine i Ødegaard

Veland er spesielt glad for at 15 år gamle Ødegaard leverer varene nå som det blåser rundt den norske eliteserien.

– Det er mye som er galt i Tippeligaen, men uansett hvordan det står til, så er det deilig å se en 15-åring gjøre som Ødegaard gjør i dag, sier Veland.

Han har sett nok av unge spillere som har blitt hauset opp uten at de har lyktes og trekker frem Freddy Adu som eksempel. Han synes også det er vanskelig å spå hvor langt Ødegaard når. Men at han kan nå langt, det er ikke Veland i tvil om.

– Han har en selvtillit som er outstanding, og har både fysikken og psyken som skal til for at han kan være en frontfigur for nye Norge, sier Veland, og legger til:

– Skulle jeg satt aksjer i en fotballspiller, ville jeg satt aksjene mine i Ødegaard.

Publisert: 26.07.14 kl. 20:57 Oppdatert: 15.01.15 kl. 13:55